**Ministru kabineta noteikumu projektu “Audžuģimenes noteikumi” un “Ārpusģimenes aprūpes atbalsta centra noteikumi”   
sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekti “Audžuģimenes noteikumi” (turpmāk – audžuģimeņu noteikumu projekts) un “Ārpusģimenes aprūpes atbalsta centra noteikumi” (turpmāk - atbalsta centra noteikumu projekts) ir izstrādāti, lai izveidotu jaunu ārpusģimenes aprūpes veidu - specializētās audžuģimenes un ārpusģimenes aprūpes atbalsta centrus (turpmāk – atbalsta centrs), tādējādi nodrošinot Grozījumos Bērnu tiesību aizsardzības likumā (Saeimā pieņemti 2017.gada 22.novembrī un stāsies spēkā 2018.gada 1.jūlijā) noteiktā deleģējuma izpildi.  Ministru kabineta noteikumi stājas spēkā 2018.gada 1.jūlijā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Deklarācijas par Māra Kučinska vadītā Ministru kabineta iecerēto darbību 98.punkts, Koncepcija “Par adopcijas un ārpusģimenes aprūpes sistēmas pilnveidošanu” (apstiprināta ar Ministru kabineta 2015.gada 9.marta rīkojumu Nr.114) un likums “Grozījumi Bērnu tiesību aizsardzības likumā” (Saeimā pieņemti 2017.gada 22.novembrī, spēkā stāsies 2018.gada 1.jūlijā) (turpmāk – BTA likums). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | ANO Bērnu tiesību komiteja 2016.gada ieteikumos Latvijai par ANO Bērnu tiesību konvencijas izpildi ģimenes vides un alternatīvās aprūpes attīstības jomā[[1]](#footnote-1) atzinīgi novērtē to, ka samazinās bērnu skaits, kuri tiek ievietoti bērnu aprūpes iestādēs, bet tomēr pauž bažas par samērā lēnu audžuģimeņu tīkla attīstību Latvijā (1 115 bērni 2012.gadā, savukārt 1 224 bērni 2014.gadā). ANO Bērnu tiesību komisija iesaka nostiprināt audžuģimenes aprūpes sistēmu, lai samazinātu bērnu nonākšanu bērnu aprūpes iestādēs un nostiprinātu valsts un pašvaldības iestāžu lomu un atbildību bērnu aprūpes jautājumos**.** Ņemot vērā, ka gan Latvijas Nacionālās attīstības plānā 2014.- 2020.gadam[[2]](#footnote-2), gan Labklājības ministrijas (turpmāk - ministrija) izstrādātā un valdības apstiprinātā “Koncepcija par adopcijas un ārpusģimenes aprūpes sistēmu pilnveidošanu”[[3]](#footnote-3), gan Rīcības plānā deinstitucionalizācijas īstenošanai[[4]](#footnote-4) dokumentos norādīts uz nepieciešamību nodrošināt pēc iespējas ģimeniskai videi pietuvinātu ārpusģimenes aprūpes pakalpojumu pieejamību bērniem, kuri tiek šķirti no ģimenes, tādējādi mazinot to bērnu skaitu, kuri tiek ievietoti bērnu aprūpes iestādēs. Atbilstoši grozījumiem Sociālo pakalpojumu un sociālās palīdzības likumā (Saeimā pieņemti 2017.gada 12.janvārī, stājās spēkā 2017.gada 9.februārī), kas paredz, ka ārpusģimenes aprūpē esošam bērnam līdz divu gadu vecumam valsts finansēts pakalpojums par ārpusģimenes aprūpes izdevumu segšanu tiek finansēts par periodu līdz 6 mēnešiem. Tādējādi sociālais darbs ar bioloģisko ģimeni notiek arvien intensīvāk, kā arī pašvaldības ir stimulētas arvien aktīvāk meklēt iespējas bērnam nodrošināt ģimenisku vidi – audžuģimeni vai aizbildni, ja bērna atgriešanās bioloģiskajā ģimenē nav iespējama. Savukārt BTA likums paredz ieviest jaunu bērnu ārpusģimenes aprūpes modeli jeb specializētās audžuģimenes un, lai attīstītu audžuģimeņu tīklu Latvijā un uzlabotu tā darbību, izveidot ārpusģimenes aprūpes atbalsta centrus. BTA likuma 1.panta 3¹.punkts paredz, ka specializētā audžuģimene ir ģimene, kas sagatavota nodrošināt aprūpi noteiktas mērķgrupas bērnam, kuram nepieciešama īpaša aprūpe. Savukārt 36.panta pirmajā daļā noteikts, ka bāriņtiesa piešķir audžuģimenes statusu un gādā par bērna aprūpes līguma slēgšanu ar audžuģimeni. Ministru kabinets nosaka kritērijus ģimenes (personas) atzīšanai par audžuģimeni vai specializēto audžuģimeni, kā arī specializēto audžuģimeņu veidus, un 36.panta 1¹.daļā noteikts, ka pēc tam, kad pieņemts bāriņtiesas lēmums par ģimenes vai personas piemērotību audžuģimenes statusam, tai skaitā specializētās audžuģimenes statusam, šā likuma 36¹.pantā minētais atbalsta centrs organizē audžuģimeņu apmācības. Atbilstoši 36¹.pantam Ministru kabinets nosaka kritērijus atbalsta centru izveidei, atbalsta centru reģistrēšanas kārtību, kā arī prasības atbalsta centram, nodrošinot atbalstu ārpusģimenes aprūpes pakalpojumu sniegšanā.  Lai nodrošinātu BTA likumā noteiktā deleģējuma izpildi, ir izstrādāts audžuģimenes noteikumu projekts un atbalsta centru noteikumu projekts.  Audžuģimenes noteikumu projekts nosaka:   1. audžuģimenes un specializētās audžuģimenes statusa piešķiršanas un izbeigšanas kārtību; 2. specializēto audžuģimeņu veidus; 3. audžuģimenes un specializētās audžuģimenes finansēšanas kārtību; 4. kārtību, kādā bērnu ievieto audžuģimenē un specializētajā audžuģimenē vai izbeidz viņa uzturēšanos tajā; 5. bērna un audžuģimenes, tai skaitā specializētās audžuģimenes, tiesiskās attiecības un savstarpējās personiskās un mantiskās attiecības; 6. audžuģimenes un specializētās audžuģimenes sadarbības kārtību ar atbalsta centru un bāriņtiesu.   Savukārt, lai sniegtu atbalstu audžuģimenēm, specializētajām audžuģimenēm, viesģimenēm, aizbildņiem un adoptētājiem, tiks veidoti atbalsta centri, kuru izveides, darbības, prasību un finansēšanas kritērijus nosaka atbalsta centra noteikumu projekts.  **Specializētās audžuģimenes**  Audžuģimeņu noteikumu projektā izdalīti divi specializēto audžuģimeņu veidi:   1. krīzes audžuģimene; 2. audžuģimene bērnam ar invaliditāti, kuram izsniegts atzinums par īpašas kopšanas nepieciešamību sakarā ar smagiem funkcionāliem traucējumiem (turpmāk - audžuģimene bērnam ar smagiem funkcionāliem traucējumiem).   Specializētās audžuģimenes statusu nevar iegūt abās specializācijās vienlaicīgi.  Krīzes audžuģimene ir īstermiņa bērnu ārpusģimenes aprūpe, jo tās mērķis ir sniegt profesionālu palīdzību un atbalstu bērniem, kuri šķirti no ģimenes, aizbildņa vai audžuģimenes. Laika posmā, kamēr bērns atrodas krīzes audžuģimenē, pašvaldības sociālais dienests sadarbībā ar bāriņtiesu un citām iesaistītajām iestādēm uzsāk intensīvu sociālo darbu ar bērna vecākiem, lai novērstu apstākļus, kas bija par pamatu bērna aizgādību tiesību pārtraukšanai vecākiem vai, ja nav iespējama bērna atgriešana vecāku aprūpē, bērnam tiek meklēts aizbildnis vai audžuģimene. Krīzes audžuģimene ir īpaši sagatavota sniegt atbalstu bērnam krīzes situācijā. Par krīzes audžuģimeni var kļūt audžuģimene, kurai ir vismaz 3 gadu pieredze audžuģimenē ievietoto bērnu aprūpē. Krīzes audžuģimene nodrošina bērnu uzņemšanu savā aprūpē jebkurā diennakts laikā neatkarīgi no bērna vecuma un dzimuma, tas ir, zīdaiņus, pirmsskolas un sākumskolas vecuma bērnus, pusaudžus, brāļus (pusbrāļus) un māsas (pusmāsas), tādējādi tiktu samazināta iespēja, ka bērni varētu tikt ievietoti bērnu aprūpes iestādēs. Krīzes audžuģimene sniedz informāciju atbalsta centram par vēlamo bērnu vecumu, dzimumu, vienlaicīgi ievietojamo bērnu skaitu, atbilstoši katras ģimenes individuālajai situācijai. Savukārt atbalsta centrs nodrošina savu darbību 24 stundas 7 dienas nedēļā, tādējādi nodrošinot bērnu tūlītēju ievietošanu krīzes audžuģimenē un nepieļaujot bērnu ievietošanu bērnu aprūpes iestādēs. Attiecīgi gadījumos, kad bērni tiek šķirti no ģimenes, audžuģimenes vai aizbildņa, bāriņtiesa vai policija sazinās ar atbalsta centra speciālistu (jebkurā diennakts laikā zvanot uz dežūrējošā speciālista kontakttālruni, kuram pieejama aktuālākā informācija par pieejamajām krīzes audžuģimenēm). Atbalsta centra darbinieks sazinās ar krīzes audžuģimenēm un noskaidro, kuras ir gatavas tūlītēji uzņemt bērnu savā aprūpē. Pēc informācijas noskaidrošanas atbalsta centra speciālists sazinās ar bāriņtiesu vai policiju un dod konkrētas norādes, kurā krīzes audžuģimenē bērns jāievieto. Krīzes audžuģimenē bērnu var ievietot uz laiku līdz 30 dienām, ievērojot bērnu intereses, bāriņtiesa var pagarināt bērna uzturēšanās termiņu līdz 12 mēnešiem.  Savukārt par audžuģimeni bērnam ar smagiem funkcionāliem traucējumiem var kļūt audžuģimene, kurai ir vismaz 12 mēnešu personīgā vai profesionālā pieredze (piemēram, darba līgums vai amata apraksts, lēmums par invaliditātes noteikšanu bērnam ar smagiem funkcionāliem traucējumiem, izziņa par brīvprātīgā darba veikšanu bērnu aprūpes iestādē**)** darbam bērnam ar smagiem funkcionāliem traucējumiem.  Par bērniem ar smagiem funkcionāliem traucējumiem, kuriem nepieciešama palīdzība, aprūpe un uzraudzība 24 stundas diennaktī, 7 dienas nedēļā, tiek uzskatīti bērni, kuriem ir:  1) smagi psihiskiem traucējumiem (dziļa līdz vidēji smaga garīgā atpalicība, autisms ar uzvedības traucējumiem);  2) neiroloģiskās slimības (epilepsija ar biežām krampju lēkmēm, bērnu cerebrālā trieka ar smagiem mobilitātes, pašaprūpes traucējumiem);  3) ģenētiskās slimības, tajā skaitā retās slimības, kas raksturojas ar smagiem psihiskiem un fiziskiem traucējumiem;   1. acu slimības (abu acu aklums); 2. ķirurģiskās slimības, kam ir smags neatgriezenisks defekts, izteikti fiziskās (mobilitātes) funkciju ierobežojumi; 3. onkoloģiskās un hematoloģiskās slimības uz laiku, kad bērns atrodas stacionārā un saņem ķīmijterapiju un staru terapiju; 4. terapeitiskās slimības (hroniska sirds – mazspēja IV-III, termināla nieru mazspēja, mukoviscidoze, cukura diabēts līdz skolas vecumam, paliatīvās aprūpes bērni ar parenterālo (zondes) barošanu, stomas, skābekļa atkarība).   Audžuģimenei bērnam ar smagiem funkcionāliem traucējumiem ir pienākums 10 dienu laikā pēc informācijas par bērna ievietošanu audžuģimenē bērnam ar smagiem funkcionāliem traucējumiem saņemšanas personīgi iepazīties ar bērnu un pieņemt lēmumu par bērna ņemšanu savā aprūpē un uzraudzībā, izvērtējot savas zināšanas, prasmes, vides pieejamību pilnvērtīgai bērna aprūpei un bērna funkcionālo spēju smaguma pakāpi, veselības stāvokli un nepieciešamo medicīnisko aprūpi.  **Audžuģimenes un specializētās audžuģimenes statusa noteikšana**  Audžuģimenes statusu var piešķirt laulātajiem (personai), ja viens no laulātajiem (persona) ir Latvijas pilsonis, nepilsonis vai ārzemnieks, kuram ar attiecīgajiem dokumentiem apliecinātas tiesības uzturēties Latvijas teritorijā ne mazāk kā divus gadus pēc iesnieguma iesniegšanas bāriņtiesā par audžuģimenes statusa piešķiršanu. Uz audžuģimenes statusu ir tiesības pretendēt laulātajiem (personai) vecumā no 25 līdz 60 gadiem, izņēmuma kārtā, ievērojot bērna intereses, uz audžuģimenes statusu var pretendēt laulātie (persona), kas neatbilst minētajam vecumam. Uz audžuģimenes statusu nevar pretendēt laulātie (personas), kurām pārtrauktas vai atņemtas bērnu aizgādības tiesības, sodīti par noziedzīgiem nodarījumiem, kas saistīti ar vardarbību vai vardarbības piedraudējumu un noziedzīgiem nodarījumiem pret tikumību un dzimumneaizskaramību – neatkarīgi no sodāmības dzēšanas vai noņemšanas, tiesa piemērojusi Krimināllikumā noteiktos medicīniska rakstura piespiedu līdzekļus, kā arī laulātais (persona) atcelts no aizbildņa pienākumu pildīšanas nekārtīgas aizbildņa pienākumu pildīšanas dēļ, atņemts audžuģimenes vai specializētās audžuģimenes statuss vai arī viesģimenes statuss, jo nav pildījis pienākumus atbilstoši bērna interesēm. Lai laulātajiem (personai) piešķirtu audžuģimenes statusu, deklarētās dzīvesvietas bāriņtiesā jāiesniedz iesniegums,, psihiatra atzinumu par personas psihiskās veselības stāvokli un narkologa atzinumu par personas atkarību no narkotiskām un psihotropām vai citām atkarību izraisošām vielām. Psihiatrs savā atzinumā norāda vai personai ir vidēji, mēreni, smagi vai ļoti smagi izteikti psihiskie traucējumi, kā arī norāda informāciju par speciālo (psihiatrisko) kontrindikāciju esību, tas ir, terapeitiski rezistenti psihotiski traucējumi, kuru dēļ persona ir bīstama apkārtējiem vai sev (augsts agresijas vai autoagresijas risks); antisociāla, emocionāli labila, paranoida personība, organiski personības un uzvedības traucējumi, persona ar augstu agresīvas (vardarbīga, destruktīva) uzvedības risku, pataloģisku tieksmju izbrīvēšanos; augsts pašnāvības risks; psihoaktīvu vielu atkarība ar aktīvu lietošanu. Savukārt narkologs savā atzinumā norāda, vai personai ir atkarības, kā arī vai persona ir ārstējusies no atkarību izraisošo vielu lietošanas. Psihiatra un narkologa atzinums bāriņtiesai nepieciešams, lai konstatētu vai personai ir psihiska rakstura traucējumi un atkarības no psihoaktīvām vielām, kuras var negatīvi ietekmēt laulāto (personas) spēju bērna aprūpi. Šīs informācijas saņemšana, bāriņtiesai ļautu mazināt iespēju, ka laulātais (persona) ar psihiska rakstura traucējumiem un laulātais (persona), kuram ir atkarība no psihoaktīvām vielām, iegūtu audžuģimenes statusu un pakļautu bērnus vardarbības riskam. Iesniegumu un tam pievienojamos dokumentus iesniedz papīra vai elektroniska dokumenta formā, atbilstoši normatīvajiem aktiem par elektronisko dokumentu noformēšanu. Bāriņtiesa pēc dokumentu saņemšanas izvērtē tos, kā arī izvērtē laulāto (personas) motivāciju kļūt par audžuģimeni, savstarpējās attiecības, prasmes un zināšanas bērnu aprūpē, materiālo situāciju, sadzīves apstākļus un pieprasa informāciju no Sodu reģistra par laulātajiem (personu). No soda reģistra pieprasa informāciju, vai laulātajam (personai) tiesa ir piemērojusi Krimināllikumā noteiktos medicīniska rakstura piespiedu līdzekļus, sodīts par noziedzīgiem nodarījumiem, kas saistīti ar vardarbību vai vardarbības piedraudējumu – neatkarīgi no sodāmības dzēšanas vai noņemšanas, sodīts par noziedzīgiem nodarījumiem pret tikumību un dzimumneaizskaramību - neatkarīgi no sodāmības dzēšanas vai noņemšanas, tādējādi pārliecinoties, vai nepastāv nosacījumi, kas liegtu iegūt audžuģimenes statusu. Informācijas izvērtēšana par laulātajiem (personām) bāriņtiesai primāri nepieciešama, lai nodrošinātu drošu un labvēlīgu vidi bērna attīstībai.  Pēc bāriņtiesas lēmuma par laulāto (personas) piemērotību audžuģimenes pienākumu pildīšanai, audžuģimene noslēdz vienošanos par atbalsta sniegšanu ar tās izvēlēto atbalsta centru. Vienošanās par atbalsta sniegšanu ietver psihologa atzinuma par laulātā (personas) piemērotību audžuģimenes statusa iegūšanai un laulāto (personas) raksturojuma sagatavošanu, audžuģimeņu mācību programmas, psihologa konsultācijas un nepieciešamā atbalsta nodrošināšanu. Kā arī bāriņtiesa informē laulātos (personu) par iespēju veikt brīvprātīgo darbu bērnu aprūpes iestādē. Veicot brīvprātīgo darbu bērnu aprūpes iestādē, laulātajiem (personai) tiek dota iespēja reālajās dzīves situācijās iepazīt bērnus un veidot ar tiem savstarpēji atbalstošas attiecības, tādējādi ļaujot apzināties, vai laulātie (persona) ir gatavi kļūt par audžuģimeni.  Bāriņtiesa, izvērtējot no atbalsta centra pieprasīto ģimenes raksturojumu, kurā iekļauta informācija par atbalsta centra sadarbību ar audžuģimeni, apmeklētajām grupu nodarbībām, saņemto psihosociālo atbalstu (sociālā darbinieka, psihologa un citu speciālistu konsultācijas), atbalsta centra psihologa atzinumu par audžuģimenes piemērotību audžuģimenes pienākumu pildīšanai un informāciju par audžuģimenes mācību programmas apguvi, kā arī veicot pārrunas ar laulātajiem (personu) par tās gribu un gatavību iegūt audžuģimenes statusu, pieņem lēmumu par audžuģimenes statusa piešķiršanu. Audžuģimene nekavējoties, bet ne vēlāk kā 3 dienu laikā informē atbalsta centru par apstākļiem, kas būtiski ietekmē laulāto (personu) spēju veikt audžuģimenes pienākumus. Savukārt atbalsta centrs saņemto informāciju vienas darbdienas laikā nodod bāriņtiesai, kura mēneša laikā pēc informācijas saņemšanas izvērtē to, sadarbībā ar atbalsta centra pārbauda audžuģimenes dzīves apstākļus, izvērtē audžuģimenes motivāciju turpināt pildīt audžuģimenes pienākums, materiālo situāciju, kā arī nosūta audžuģimeni pie atbalsta centra nodrošinātā psihologa atzinuma saņemšanai par spēju turpmāk veikt audžuģimenes pienākumus. Bāriņtiesa, pamatojoties uz izvērtējumu, 10 darbdienu laikā pieņem lēmumu par audžuģimenes statusu. Bāriņtiesa pieņemtos lēmumus saņēmējam nosūtīta elektroniski vai papīra dokumenta formātā.  Lai audžuģimeni atzītu par piemērotu specializētās audžuģimenes statusam, audžuģimeņu noteikumu projekts paredz, ka potenciālā specializētā audžuģimene savas deklarētās dzīvesvietas bāriņtiesā iesniedz iesniegumu, kurā atzīmē vēlamo specializācijas veidu, kā arī iesniedz pieredzi apliecinošu dokumentu. Attiecīgi bāriņtiesa pēc visu dokumentu saņemšanas mēneša laikā no iesnieguma saņemšanas, sadarbojoties ar atbalsta centru, lemj par audžuģimenes piemērotību specializētās audžuģimenes pienākumu pildīšanai attiecīgajā specializācijā. Ja bāriņtiesa lēmusi par audžuģimenes piemērotību specializētās audžuģimenes pienākumu pildīšanai, tad specializētā audžuģimene noslēdz vienošanos par atbalsta sniegšanu (gadījumos, ja iepriekš nav bijusi noslēgta vienošanās ar atbalsta centru) ar tās izvēlēto atbalsta centru par psihologa atzinuma par audžuģimenes piemērotību specializētās audžuģimenes pienākumu pildīšanai un audžuģimenes raksturojuma sagatavošanu, mācību programmas (24 akadēmiskās stundas), psihologa un nepieciešamā atbalsta nodrošināšanu. Pēc mācību programmas beigām un atbalsta centra sniegtā audžuģimenes raksturojuma un psihologa atzinuma par audžuģimenes atbilstību specializētās audžuģimenes pienākumu pildīšanai izvērtēšanas, bāriņtiesa veic atkārtotas pārrunas ar audžuģimeni par tās gribu un gatavību iegūt specializētās audžuģimenes statusu attiecīgajā specializācijā un sadarbībā ar atbalsta centru pieņem lēmumu par specializētās audžuģimenes statusu.  Audžuģimenes un specializētās audžuģimenes ik gadu apmeklē zināšanu pilnveides izglītojošos kursus par audžuģimenēm aktuālajām tēmām (8 akadēmiskās stundas). Atbalsta centra noteikumu projekts paredz, ka atbalsta centram jānodrošina audžuģimenei un specializētai audžuģimenei mācība programmas, zināšanu pilnveides izglītojošie kursi un psihosociāls atbalsts. Psihosociāls atbalsts ietver psihologa konsultācijas, atbalsta grupas un citus speciālistus (piem., kanisterapiju, deju, kustības terapiju u.c.), izvērtējot katras audžuģimenes un specializētās audžuģimenes sociālo situāciju, nepieciešamo atbalstu un izstrādāto atbalsta plānu audžuģimenei (tai skaitā bērniem). Atbalsta centrs, izvērtējot savas iespējas un audžuģimenes vai specializētās audžuģimenes situāciju, izņēmuma gadījumos var nodrošināt atbalsta centra piedāvātos pakalpojumus pēc iespējas tuvāk dzīvesvietai, proti, speciālistu konsultācijas audžuģimenes un specializētās audžuģimenes dzīvesvietā vai nogādājot audžuģimenes un specializētās audžuģimenes pie speciālistiem.  Audžuģimenei piešķirot specializētās audžuģimenes statusu, tiek saglabāts audžuģimenes statuss. Piemēram, gadījumos, kad krīzes audžuģimene tiek ievietots bērns uz laiku un ģimenei rodas cieša saikne ar tajā ievietoto bērnu, krīzes audžuģimene var turpināt aprūpēt šo bērnu uz audžuģimenes nosacījumiem.  **Bērna ievietošana audžuģimenē vai specializētajā audžuģimenē**  Lai bērnu ievietotu audžuģimenē vai specializētajā audžuģimenē, jābūt:   1. bāriņtiesas lēmumam par bērna ievietošanu audžuģimenē vai specializētajā audžuģimenē; 2. līgumam, ko noslēgusi pašvaldība, kuras izveidotā bāriņtiesa ir pieņēmusi lēmumu par bērna ievietošanu audžuģimenē, un viens no laulātajiem (persona), kas ieguvis audžuģimenes vai specializētās audžuģimenes statusu; 3. vienošanās par atbalsta sniegšanu, ko noslēgusi audžuģimene vai specializētā audžuģimene ar tās izvēlēto atbalsta centru; 4. specializētai audžuģimenei jābūt noslēgtam līgumam par atlīdzības par specializētās audžuģimenes pienākumu pildīšanu un mājokļa iekārtošanas kompensēšanas izmaksu ar atbalsta centru.   Bāriņtiesa, ievietojot bērnu audžuģimenē vai specializētajā audžuģimenē, noskaidro bērna viedokli, ja bērns ir spējīgs to formulēt, ņemot vērā viņa vecuma un brieduma pakāpi, un ievēro tā intereses, kā arī sadarbībā ar atbalsta centru izvērtē, vai audžuģimene un specializētā audžuģimene spēs bērnam nodrošināt nepieciešamos sadzīves apstākļus un aprūpi. Atbalsta centra noteikumu projektā noteikts, ka atbalsta centrs slēdz vienošanos par sadarbību ar audžuģimenēm, savukārt ar specializētajām audžuģimenēm - vienošanos par sadarbību un līgumu par atlīdzības par specializētās audžuģimenes pienākumu pildīšanu un mājokļa iekārtošanas kompensēšanas izmaksu atbilstoši specializācijai. Vienošanos par atbalsta sniegšanu un līgumu par atlīdzības par specializētās audžuģimenes pienākumu pildīšanu un mājokļa iekārtošanas kompensēšanas izmaksu ar specializēto audžuģimeni atbalsta centrs noslēdz, uzsākot sadarbību ar specializēto audžuģimeni, savukārt atlīdzības izmaksu veic, pamatojoties uz bāriņtiesas lēmumu par bērna ievietošanu audžuģimenē.  Audžuģimenes noteikumu projektā noteikts maksimālais bērnu skaits audžuģimenē un specializētā audžuģimenē:   1. Audžuģimenē un krīzes audžuģimenē vienlaikus drīkst ievietot ne vairāk par trīs bērniem, izņemot gadījumus, ja audžuģimenē vai krīzes audžuģimenē ievieto brāļus (pusbrāļus) un māsas (pusmāsas). Kopējais bērnu skaits, kas atrodas audžuģimenes ikdienas aprūpē, nedrīkst būt liekāks par sešiem (tai skaitā aizbildnībā esošie, adoptētie vai savi bērni); 2. Audžuģimenē bērnam ar smagiem funkcionālajiem traucējumiem kopējais bērnu skaits, kas atrodas ikdienas aprūpē, nedrīkst būt lielāks par diviem (tai skaitā aizbildnībā esošie, adoptētie vai savi bērni). Izvērtējot audžuģimenes situāciju un ņemot vērā ievietotā bērna intereses, bāriņtiesa var lemt par lielāku kopējo bērnu skaitu.   Ja audžuģimene vai specializētā audžuģimene pamatotu iemeslu dēļ (piemēram, atvaļinājums, slimības lapa, svarīgi dzīves notikumi – kāzas, bēres u.c., izmaiņas ģimenes situācijā – šķiršanās, dzīvesvietas maiņa u.c.) nevar ņemt bērnu savā aprūpē, tā nekavējoties informē atbalsta centru, norādot laiku, kad var uzņemt bērnu savā aprūpē. Audžuģimeņu un atbalsta centra noteikumu projekti paredz, ka atbalsta centrs saņemto informāciju, kas var būtiski ietekmēt audžuģimenes vai specializētās audžuģimenes pienākumu pildīšanu, kā arī, ja netiek ievērotas bērnu interese, vienas darbdienas laikā nodod bāriņtiesai, kura informāciju ievada Audžuģimenes informācijas sistēmā (līdz Audžuģimenes atbalsta sistēmas izveidei bāriņtiesa un atbalsta centrs informāciju nosūta Valsts bērnu tiesību aizsardzības inspekcijai). Savukārt, ja audžuģimene vai specializētā audžuģimene bez pamatota iemesla atsakās uzņemt bērnu savā aprūpē, tad atbalsta centrs par to informē bāriņtiesu, kur lemj par audžuģimenes vai specializētās audžuģimenes statusa saglabāšanu. Izmantojot Audžuģimeņu informācijas sistēmu, bāriņtiesas un atbalsta centri varēs iegūt sev nepieciešamo informāciju – par bāriņtiesas lēmumiem, noslēgtajiem līgumiem un vienošanās starp atbalsta centru un audžuģimeni vai specializēto audžuģimeni, kā arī varēs nodrošināt operatīvu informācijas apmaiņu. Līdz Audžuģimenes informācijas sistēmas izveides, bāriņtiesa informāciju nosūta Valsts bērnu tiesību aizsardzības inspekcijai.  Bāriņtiesa pirms bērna ievietošanas audžuģimenē vai specializētajā audžuģimenē sniedz tai un atbalsta centram rakstisku informāciju par bērna emocionālo un fizisko veselības stāvokli, par saskarsmes kārtību ar bērna vecākiem, brāļiem (pusbrāļiem), māsām (pusmāsām) un citiem radiniekiem vai bērnam tuvām personām un citiem apstākļiem, kas jāņem vērā, lai audžuģimene varētu bērnu aprūpēt, kā arī audžuģimenei un specializētajai audžuģimenei izsniedz bērna dzimšanas apliecību, bāriņtiesas rīcībā esošo informāciju par bērna veselības stāvokli un ģimenes ārstu (ja tāds ir), bērna personisko mantu sarakstu divos eksemplāros (ja tādas ir). Savukārt, ievietojot bērnu krīzes audžuģimenē, bāriņtiesa vai policija informē krīzes audžuģimeni un atbalsta centru par apstākļiem, kādos bērns atradies un citu svarīgu informāciju, kas jāņem vērā, lai krīzes audžuģimene varētu uzsākt bērna aprūpi. Bāriņtiesa piecu darbdienu laikā pēc bērna ievietošanas sniedz krīzes audžuģimenei un atbalsta centram informāciju par saskarsmes kārtību ar vecākiem, brāļiem (pusbrāļiem), māsām (pusmāsām), citiem radiniekiem, bērna emocionālo un fizisko veselības stāvokli un citu svarīgu informāciju, kā arī izsniedz krīzes audžuģimenei bērna dzimšanas apliecību, bāriņtiesas rīcībā esošo informāciju par bērna veselības stāvokli un ģimenes ārstu (ja tās ir), bērna personisko mantu sarakstu.. Bāriņtiesa ar audžuģimeni vai specializēto audžuģimeni savstarpēji saskaņo jautājumos, kas saistīti ar bērna izglītību, par saskarsmes kārtību ar bērna vecākiem, brāļiem (pusbrāļiem), māsām (pusmāsām) un citiem radiniekiem vai bērna tuvām personām, kā arī citiem būtiskiem jautājumiem, kas skar bērna intereses.  **Atlīdzība par audžuģimenes un specializētās audžuģimenes pienākumu pildīšanu** Audžuģimeņu noteikumu projekts paredz, ka audžuģimene saņem atlīdzību par audžuģimenes pienākumu pildīšanu, pabalstu bērna uzturam, kā arī pabalstu apģērba un mīkstā inventāra iegādei. Atlīdzības apmērs par bērnu, kas ievietots audžuģimenē uz laiku, kas ir ilgāks par vienu mēnesi, noteikts apmērā, kādu no valsts pamatbudžeta līdzekļiem saskaņā ar Valsts sociālo pabalstu likumu noteicis Ministru kabinets. Saskaņā ar [Valsts sociālo pabalstu likuma](http://likumi.lv/doc.php?id=68483) 11.pantu un [Ministru kabineta 2009.gada 22.decembra noteikumiem Nr.1549 “Kārtība, kādā piešķir un izmaksā atlīdzību par audžuģimenes pienākumu pildīšanu”](http://likumi.lv/doc.php?id=202717) atlīdzības apmērs no 2018.gada 1.janvāra par audžuģimenes pienākumu pildīšanu ir atkarīgs no audžubērnu skaita audžuģimenē: par vienu audžuģimenē ievietoto bērnu – 171 *euro* mēnesī; ja audžuģimenē ir ievietoti divi bērni – 222,30 *euro* mēnesī, ja trīs un vairāk bērni – 273,60 *euro* mēnesī. Atlīdzību par audžuģimenes pienākumu pildīšanu izmaksā Valsts sociālās apdrošināšanas aģentūra. Savukārt pabalsta apmēru bērna uzturam un mīkstā inventāra iegādei nosaka un izmaksā pašvaldība. Pabalsts bērna uzturam ir ne mazāks par divkāršu Ministru kabineta noteikto minimālo uzturlīdzekļu apmēru atbilstoši bērna vecumam. Pabalsts bērna uzturam 2018. gadā noteikts bērniem līdz 7 gadiem 215 euro apmērā mēnesī un bērniem no 7 līdz 17 (ieskaitot) gadiem 258 euro apmērā mēnesī. Ja audžuģimenē bērns ievietots uz īsāku laika periodu kā viens mēnesis, tad atlīdzību par audžuģimenes pienākumu pildīšanu nosaka proporcionāli dienu skaitam, par pamatu ņemot Valsts sociālo pabalstu aizbildnim ar pienākumu pildīšanu un atlīdzību piešķir no tās pašvaldības budžeta līdzekļiem, kura noslēgusi līgumu ar audžuģimeni. Savukārt par specializētas audžuģimenes pienākumu pildīšanu paredzēta atlīdzība, piemērojot formulu:   1. krīzes audžuģimenei **-** Fk = (A x 12 mēneši /365dienas x D) + (A x 12 mēneši /365dienas x Dk) + VSAOI, kur Fk – atlīdzības apmērs; A – atlīdzības apmērs 430 euro mēnesī; D – dienu skaits atbilstoši audžuģimeņu noteikumu projekta 91.punktā noteiktajam; Dk – dienu skaits, kad bērns/i ievietot/i krīzes audžuģimenē; VSAOI – darba devēja valsts sociālās apdrošināšanas obligātās iemaksas, ja tādas tiek veiktas;   2)audžuģimene bērnam ar smagiem funkcionāliem traucējumiem, piemērojot formulu: Fa = (A x 2 x 12 mēneši /365dienas x Da) + VSAOI, kur Fa – atlīdzības apmērs; A – atlīdzības apmērs 430 euro mēnesī; Da – dienu skaits, kad bērns ievietots audžuģimenē bērnam ar smagiem funkcionāliem traucējumiem; VSAOI – darba devēja valsts sociālās apdrošināšanas obligātās iemaksas, ja tādas tiek veiktas. Piemēri specializētās audžuģimenes atlīdzībai:1) Audžuģimene 2018. gada 30. augustā ir ieguvusi krīzes audžuģimenes statusu un noslēgusi līgumu par atlīdzības par specializētās audžuģimenes pienākumu pildīšanu un vienreizējas mājokļa iekārtošanas kompensācijas izmaksu ar atbalsta centru, bērns šajā ģimenē ir bijis ievietots no 1. septembra līdz 16. septembrim. Atlīdzības aprēķins: (16 dienas x 28.27 euro + 14 dienas x 14.14 euro) + darba devēja VSAOI 24.09% = (452.32 euro + 197.96 euro) + darba devēja VSAOI 24.09% = 650.28 euro + 156.65 euro = 806.93 euro (tajā skaitā darba devēja VSAOI 24.09% 156.65 euro). Krīzes audžuģimenes bruto atalgojums par septembri ir 650.28 euro. Ja šajā krīzes audžuģimenē 2018. gadā vairs netiek ievietots bērns, tad atlīdzību krīzes audžuģimene turpina saņemt arī par oktobri (bruto 438.34 euro + darba devēja VSAOI 24.09% 105.60 euro), novembri (bruto 424.20 euro + darba devēja VSAOI 24.09% 102.19 euro), un decembri (bruto 438.34 euro + darba devēja VSAOI 24.09% 105.60 euro).2) Audžuģimene 2018. gada 30. augustā ir ieguvusi audžuģimenes bērnam ar smagiem funkcionāliem traucējumiem statusu un noslēgusi līgumu par atlīdzības par specializētās audžuģimenes pienākumu pildīšanu un vienreizējas mājokļa iekārtošanas kompensācijas izmaksu ar atbalsta centru, bērns šajā ģimenē ir bijis ievietots no 16. septembra līdz 31. decembrim. Atlīdzības aprēķins septembrī: 15 dienas x 28.27 euro = 424.05 euro + darba devēja VSAOI 24.09% = 526.20 euro (tajā skaitā darba devēja VSAOI 204.36 euro). Atlīdzība par oktobri (bruto 876.37 euro + darba devēja VSAOI 24.09% 211.12 euro), novembri (bruto 848.10 euro + darba devēja VSAOI 24.09% 204.31 euro) un decembri (bruto 876.37 euro + darba devēja VSAOI 24.09% 211.12 euro).Atlīdzību par specializētās audžuģimenes pienākumu pildīšanu izmaksā tas atbalsta centrs, ar kuru ģimenei noslēgts līgums par atlīdzības par specializētās audžuģimenes pienākumu pildīšanu un vienreizējas mājokļa iekārtošanas kompensācijas izmaksu, kura paredzēta bērnam nepieciešamo sadzīves priekšmetu iegādei. Atlīdzību par specializētās audžuģimenes pienākumu pildīšanu var izmaksāt avansā, pamatojoties uz specializētās audžuģimenes iesniegumu. Atlīdzību par specializētās audžuģimenes pienākumu pildīšanu pārtrauc izmaksāt ar dienu, kad bāriņtiesa pieņēmusi lēmumu par specializētās audžuģimenes statusa atņemšanu, sakarā ar pārkāpumiem vai izbeigšanu, gadījumos, kad specializētā audžuģimene atteikusies no specializētās audžuģimenes pienākumu pildīšanas. Papildus atlīdzībai par pienākumu pildīšanu specializētā audžuģimene, tāpat kā audžuģimene, par tajā ievietotu bērnu saņem pabalstu bērna uzturam un pabalstu mīkstā inventāra iegādei. Pabalstu bērna uzturam un pabalstu mīkstā inventāra iegādei izmaksā tā pašvaldība, kura pieņēmusi lēmumu par bērna ievietošanu audžuģimenē. Tāpat specializētās audžuģimenes var saņemt vienreizēju mājokļa iekārtošanas kompensāciju izdevumu segšanai ne vairāk kā 500 euro apmērā. Gadījumos, ja specializētā audžuģimene objektīvu iemeslu dēļ atteikusies no specializācijas un pēc kāda laika tomēr atjauno specializāciju vai maina specializācijas veidu, noslēdzot jaunu līgumu par atlīdzības par specializētās audžuģimenes pienākumu pildīšanu un vienreizēju mājokļa iekārtošanas kompensācijas izmaksu ar atbalsta centru var saņemt atkārtoti vienreizēju mājokļa iekārtošanas kompensācijas. Lai saņemtu vienreizēju mājokļa iekārtošanas kompensāciju, specializētā audžuģimene iesniedz iesniegumu atbalsta centram, ar kuru noslēgta vienošanās par atbalsta sniegšanu un līgums par atlīdzības par specializētās audžuģimenes pienākumu pildīšanu un vienreizēju mājokļa iekārtošanas kompensācijas izmaksu. Pirms kompensācijas izmaksas atbalsta centrs ir tiesīgs pieprasīt pārskatu par mājokļa pielāgošanai un iekārtošanai izlietotajiem līdzekļiem.  **Atbalsta centri**  Atbalsta centra izveidošanas un darbības mērķis ir sniegt atbalstu audžuģimenēm, specializētajām audžuģimenēm, viesģimenēm, aizbildņiem un adoptētājiem.  Atbalsta centra statusu var iegūt komersants, biedrība vai nodibinājums. Lai saņemtu atbalsta centra statusu, pakalpojuma sniedzējs iesniedz ministrijā iesniegumu, kurā norāda nosaukumu, juridisko adresi, reģistrācijas numuru, kontaktinformāciju (tālruņa numuru, elektroniskā pasta adresi), tīmekļvietni (ja iesniedzējam tāda ir izveidota) un darba vietas adresi. Iesniegumam pievieno ar vismaz vienu pašvaldību nodomu protokolu par plānoto sadarbību, atbalsta centra izveidošanas un pakalpojumu sniegšanas apraksts, tai skaitā izveidojamo atbalsta centru skaits un pakalpojuma sniegšanas punktu skaitu, apliecinājumu, ka atbalsta centrā strādājošajiem speciālistiem ir vismaz trīs gadu pieredze darbā ar ģimenēm ar bērniem pēdējo piecu gadu laikā, apliecinājumu, ka telpas, kurās plānots sniegt atbalsta centra pakalpojumu, ir piemērotas un aprīkotas atbilstoši to lietošanas mērķim.  Ministrija mēneša laikā pēc visu dokumentu saņemšanas un izvērtēšanas pieņem lēmumu par atbalsta centra statusa piešķiršanu vai atteikumu, kā arī nodrošina informācijas uzkrāšanu ministrijas pārziņā esošajā valsts informācijas sistēmā “Valsts sociālās politikas monitoringa informācijas sistēmā”, līdz tam ministrija nodrošina informācijas uzkrāšanu manuāli Atbalsta centri tiek reģistrēti atbalstu centru reģistrā. Atbalsta centri tiek izveidoti uz Bērnu tiesību aizsardzības likuma pamata un tie ir saistīti ar ārpusģimenes aprūpes pakalpojuma sniegšanu. Līdz ar to atbalsta centrus nav pamata reģistrēt Sociālo pakalpojumu sniedzēju reģistrā, jo atbalsta centrs neatbilst Sociālo pakalpojumu un sociālās palīdzības likumā noteiktajam sociālo pakalpojumu sniedzēja definējumam, tas ir, sociālos pakalpojumu sniedzējs ir persona, kas sniedz sociālās aprūpes, sociālās rehabilitācijas un sociālās darba pakalpojumus.  Valsts piešķir finansējumu atbalsta centram, lai nodrošinātu tā darbību un ar sniegto pakalpojumu saistīto izdevumu segšanu pakalpojumu sniedzējam. Savukārt, lai nodrošinātu atbalsta centru sniegto pakalpojumu pārraudzību, ministrija slēdz līgumu ar atbalsta centru, kurā iekļauj pakalpojuma pārraudzības un informācijas aprites kārtību, finanšu un statistikas pārskatu iesniegšanas nosacījumus, kā arī citus pakalpojuma sniegšanai būtiskus nosacījumus. Lai veicinātu atbalsta centru veidošanos, ministrija piešķir pakalpojuma nodrošināšanai un atbalsta centra administrēšanai paredzētos valsts budžeta līdzekļus un atbalsta centra izveidošanas un iekārtošanas izdevumu kompensēšanai paredzētos līdzekļus atbalsta centram atbilstoši tā izveides izmaksām, bet ne vairāk kā 10 000 euro apmērā, pie nosacījumiem, ja atbalsta centram ir spēkā esošs līgums ar ministriju, ne mazāk kā 50 spēkā esošas vienošanas ar audžuģimeni vai specializēto audžuģimeni un ne mazāk kā 10 līgumi par atlīdzības par specializētās audžuģimenes pienākumu pildīšanu un vienreizējas mājokļa iekārtošanas kompensācijas izmaksu ar specializētām audžuģimenēm un pakalpojumu sniedzējs pirms izdevumu kompensācijas pieprasīšanas ir reģistrēts atbalsta centru reģistrā no 9 līdz 24 mēnešiem. Ja pakalpojumu sniedzējs ir ievērojis minētās prasības, tas iesniedz ministrijā iesniegumu par atbalsta centra izveides un iekārtošanas kompensācijas saņemšanu, kuram pievieno klāt izdevumu tāmi un pēc ministrijas pieprasījuma papildus iesniedz tāmē norādīto izdevumu attaisnojošos dokumentus. Paredzēts, ka atbalsta centri veidosies pakāpeniski, pārklājot visu valsts teritoriju. Atbalsta centri būs ieinteresēti piesaistīt, pēc iespējas lielāku audžuģimeņu skaitu no visas valsts teritorijas, tādējādi izslēdzot iespēju, ka atbalsta centri veidosies tikai tajās teritorijās, kur jau ir pieejami pašvaldību apmaksāti pakalpojumi.  Atbalsta centrs būs valsts atzīts ārpusģimenes aprūpes pakalpojuma sniedzējs, kas sniegs atbalstu audžuģimenēm, specializētām audžuģimenēm, aizbildņiem, adoptētājiem un viesģimenēm. Noteikumu projekts paredz, ka atbalsta centram ir noslēgts ar vismaz vienu pašvaldību nodomu protokols par sadarbību, kurā pašvaldība varēs arīdzan paredzēt to, kādus papildu ārpusģimenes aprūpes pakalpojumus atbalsta centrs nodrošina konkrētajā pašvaldībā, sedzot izdevumus par šo pakalpojumu nodrošināšanu un attīstību.  Atbalsta centru sniegto pakalpojumu uzraudzība tiks īstenota ministriju noslēgtā līguma ietvaros, tas ir, atbalsta centri iesniegs ministrijā pārskatus un finanšu atskaites par sniegtajiem pakalpojumiem, tādējādi tiktu kontrolēts, ka atbalsta centri pienācīgi izpilda noteikumu projektā noteiktās prasības.  Lai veicinātu vienotu izpratni un atbalsta centru darbību, pēc noteikumu projektu pieņemšanas ministrija prioritārā secībā līdz 2018.gada beigām plāno strādāt pie dažādu metodisku materiālu un vadlīniju sagatavošanas, kas izriet no noteikumu projektos atbalsta centriem un audžuģimenēm paredzētajām darbībām un uzdevumiem, piemēram, līgumu projektu ar atbalsta centriem izstrāde, līgumu un vienošanās projektu paraugu izstrāde, vadlīniju un metodisko materiālu sagatavošanas atbalsta centra tiešo funkciju izpildei un sadarbībai ar bāriņtiesām un citām institūcijām u.tml.  Noteikumu protokollēmumā noteikts, ka izmaiņu ieviešanas pārraudzībai un sistēmas pilnveidei līdz 2018.gada 1.septembrim ministrija izveido darba grupu, lai nodrošinātu vienotu specializēto audžuģimeņu un ārpusģimenes aprūpes atbalsta centru darbības praksi un pārraudzību. Kā darba grupas izveides uzdevumi būtu vērtēt un sniegt priekšlikumus sistēmas pilnveidei attiecībā uz specializēto audžuģimeņu skaitu (attiecīgi pa specializācijām) un pārklājumu Latvijas teritorijā, specializētajās audžuģimenēs uzņemto bērnu skaitu, laika periodu, uz kuru bērni tiek ievietoti krīzes audžuģimenē, kā arī attiecībā uz atbalsta centru darbības praksi, t.sk., esošo atbalsta centru skaitu un pārklājumu Latvijas teritorijā, audžuģimeņu un specializēto audžuģimeņu skaitu, kas noslēgušas līgumus ar attiecīgo atbalsta centru, atbalsta centru pakalpojuma “grozu” un starpziņojuma sagatavošana par situāciju uz 2018.gada 31.decembri.  Ņemot vērā minēto, atbilstoši MK protokollēmumam paredzēts, ka ministrija izstrādā un līdz 2019.gada 30.jūnijam ministrija iesniedz izskatīšanai Ministru kabinetā informatīvo ziņojumu, kurā izvērtēta esošā specializēto audžuģimeņu un ārpusģimenes aprūpes atbalsta centru darbības prakse un sniegti priekšlikumi nepieciešamajiem uzlabojumiem. |
| 3. | Projekta izstrādē iesaistītās institūcijas un publiskas personas kapitālsabiedrības | Valsts bērnu tiesību aizsardzības inspekcija |
| 4. | Cita informācija | Labklājības ministrija sagatavo un labklājības ministram līdz 2019.gada 30.jūnijam iesniedz izskatīšanai Ministru kabinetā informatīvo ziņojumu, kurā izvērtēta esošā specializēto audžuģimeņu un ārpusģimenes aprūpes atbalsta centru darbības prakse, tai skaitā attiecībā uz papildus nepieciešamajiem audžuģimeņu specializācijas veidiem un laika periodu, uz kuru bērni tiek ievietoti krīzes audžuģimenē, un sniegti priekšlikumi nepieciešamajiem uzlabojumiem.  Atbalsta centrs adoptētāju apmācības sāk nodrošināt no 2019.gada 1.janvāra.  Atbalsta centri sniedz informatīvos ziņojumus Valsts bērnu tiesību aizsardzības inspekcijai un ministrijas Metodiskās vadības un kontroles departamentam. Pēc informatīvo ziņojumu izvērtēšanas Valsts bērnu tiesību aizsardzības inspekcija un ministrijas Metodiskās vadības un kontroles departaments izlases kārtībā veic pārbaudes atbalsta centros.  Ar atbalsta centru izveidi Valsts bērnu tiesību aizsardzības inspekcija vairs neorganizēs audžuģimeņu, specializēto audžuģimeņu mācības un atbalsta grupas, līdz ar turpmāk Valsts bērnu tiesību aizsardzības inspekcija veiks atbalsta centru izstrādāto mācību programmu saskaņošanu un atbalsta centru pārbaudi izlases kārtībā.  Noteikumu projektu ietvaros nav ietekmes uz konkurenci un tirdzniecību, tas nekvalificējas kā valsts atbalsta pasākums, jo, veicot valsts atbalsta piemērošanas nepieciešamības izvērtējumu saskaņā ar Komercdarbības atbalsta kontroles likuma (turpmāk – KAKL) 5. pantā noteiktajām raksturojošajām pazīmēm, Labklājības ministrija secināja, ka:  1) izpildās KAKL 5. panta 2. punkta pazīme – finansiālās palīdzības saņēmējs ir uzskatāms par saimnieciskās darbības veicējiem, jo arī biedrības un nodibinājumi var tirgū piedāvāt preces un pakalpojumus;  3) izpildās KAKL 5. panta 3. punkta pazīme – nodibinājumiem un biedrībām tiek piešķirta selektīva priekšrocība, jo tirgū darbojas ne tikai pakalpojumu sniedzēji, kas reģistrēti nevalstisko organizāciju statusā, bet arī komersanti.  4) neizpildās KAKL 5. panta 4. punkta pazīme.  Noteikumu projekta ietvaros gala labuma saņēmējs ir audžuģimenes, specializētās audžuģimenes, aizbildņi, adoptētāji - tādējādi atbalsts tiek nodrošināts izolēti (nacionālajā līmenī) un ietekme uz konkurenci un Eiropas Savienības (turpmāk – ES) tirgu ir praktiski neiespējama.  Sniegtais atbalsts tiks nodrošināts ierobežotā apmērā, neietekmējot tirdzniecību starp dalībvalstīm.  Atbalsta centra sniegtajiem pakalpojumiem ir limitēta ietekme uz pārrobežu sadarbību, jo:  1) tiešais mērķis nav atbalstīt biedrības, nodibinājumus un komersantus, kas ietekmētu to izvēli veidot filiāli/struktūrvienību Latvijā, bet gan palielināt atbalstu audžuģimenēm, specializētām audžuģimenēm, aizbildņiem, adoptētājiem un viesģimenēm;  3) valodas barjeras problēmas samazina iespēju tam, ka citu valstu sabiedrībā balstītu pakalpojumu sniedzēji būs ieinteresēti sniegt pakalpojumu Latvijā, jo tie nespēs nodrošināt kvalitatīvu pakalpojumu (t.sk. komunikāciju ar klientu un atbildīgajām iestādēm) bez nepieciešamajām valodas (t.i., latviešu) prasmēm. Savukārt, lai spētu sniegt pakalpojumu latviešu valodā, potenciālajam pakalpojuma sniedzējam no cita tirgus būtu nepieciešams apmācīt esošos darbiniekus vai pieņemt jaunus darbiniekus ar nepieciešamajām valodas zināšanām, kas rada papildu administratīvo slogu. Tāpat minētās valodas barjeras problēma samazina iespēju tam, ka izvēlēsies saņemt pakalpojumus ārpus Latvijas vai arī tādā valodā, kas nav saprotama audžuģimenēm, specializētām audžuģimenēm, aizbildņiem, adoptētājiem un viesģimenēm.  Izvērtējot minētos faktorus, novērojams, ka pakalpojumi tiks nodrošināti tikai Latvijas rezidentiem specifiskajos reģionos. Pakalpojumus nodrošinās nodibinājumi, komersanti, biedrības, kas darbojas tikai ierobežotā lokālā līmenī un tie konkurē tikai vietējā līmenī, kas padara ietekmi uz ES tirgu par marginālu.  Nacionālais normatīvais regulējums un sabiedrībā balstītu pakalpojumu un mērķa grupa specifika izslēdz iespēju tam, ka starp dalībvalstīm varētu tikt organizēts pakalpojumu "tūrisms". Pirmkārt, sabiedrībā balstītu pakalpojumu sniegšana nav vienreizējs risinājums, kas uzlabo personas stāvokli. Vairums gadījumos tas ir ilgstošs atbalsts, un gadījumā, ja persona vēlas saņemt pakalpojumu citā valstī, visdrīzāk tai būtu jāmaina sava dzīvesvieta, lai saņemtu atbalstu ilgtermiņā.  Noteikumu projekti nevarētu ietekmēt ārvalstu kapitāla uzņēmumu ienākšanu Latvijas tirgū, jo darbībai atbalsta sniegšanas jomā ir raksturīgs zems rentabilitātes līmenis, kā arī ieguldītajam kapitālam ir ilgstošs atgūšanas laiks (faktiskās pakalpojuma izmaksas var būt augstākas par tirgus maksātspēju), kas iespēju piesaistīt ārvalstu investīcijas padara par maz iespējamu (maza iespēja pārvērst kapitālu ienākumos).  Ņemot vērā to, atbalsta centru sniegtie pakalpojumi neatbilst visām KAKL 5. pantā noteiktajām komercdarbības atbalsta pazīmēm, tas nav uzskatāms par komercdarbības atbalstu. |

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | | | | | | | | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | | | | Noteikumu projekts tiešā veidā attiecas uz bāriņtiesām, sociālajiem dienestiem, audžuģimenēm, viesģimenēm, aizbildņiem, adoptētājiem un ārpusģimenes aprūpē esošiem bērniem.  Saskaņā ar Bērnu tiesību aizsardzības inspekcijas apkopto pārskatu par bāriņtiesu darbu 2017. gada 31. decembrī valstī bija:  1)6669 bāreņi un bez vecāku gādības palikuši bērni, no kuriem aizbildņu ģimenēs atradās 4 459, audžuģimenē – 1 173 un ilgstošās sociālās aprūpes un sociālās rehabilitācijas institūcijā 1 037 bērni;  2) 3 560 aizbildņi;  3) 600 audžuģimenes | | | | | |
| 2. | Tiesiskā regulējuma ietekme uz tautsaimniecību un administratīvo slogu | | | | Audžuģimenēm, aizbildņiem, adoptētājiem un ārpusģimenes aprūpē esošiem bērniem administratīvais slogs nemainās, jo tas nemaina personu tiesības un pienākumus, kā arī veicamās darbības. | | | | | |
| 3. | Administratīvo izmaksu monetārs novērtējums | | | | Atbalsta centram kā pakalpojuma sniedzējam atbilstoši likumam un noteikumu projektam ir pienākums veidot datu bāzi un uzkrāt tajā datus par pakalpojumu saņēmušajām personām un veiktajām darbībām pakalpojuma ietvaros. Tāpat atbalsta centram tiek noteikts pienākums sniegt regulāras atskaites Labklājības ministrijai par sniegtajiem pakalpojumiem, līguma izpildi. Tiek pieņemts, ka saskaņā ar noteikumu projektu Atbalsta centrs, atbilstoši līgumam, gadā iesniegs līdz 25 dažāda periodiskuma (mēneša, ceturkšņa, gada) pārskatiem un atskaitēm (19 obligātas un 6 pēc vajadzības). Paredzēts, ka pārskatus un atskaites nodrošinās atbalsta centra darbinieki – psihologs, sociālais darbinieks, kā arī centra vadītājs/koordinators un atbalsta centram piesaistītais grāmatvedis vai finansists - administratīvais koordinators:   * administratīvais koordinators nodrošinās ierakstus datu bāzē un sagatavos atskaites par rezultatīvo rādītāju izpildi, kopumā abiem mērķiem gada laikā patērējot 250 stundas. Tiek pieņemts, ka koordinatora stundas darba samaksa būs 9.51 *euro*. Administratīvā koordinatora darba izmaksas: 300h x 10.00 *euro*= 2377.50 *euro* gadā; * grāmatvedis sagatavos ar finanšu plūsmu saistītās atskaites, šim mērķim patērējot 288 stundas gadā. Tiek pieņemts, ka grāmatveža stundas darba samaksa būs 8.79 *euro.* Grāmatveža darba izmaksas: 288h x 8.79 *euro*= 2 531.52 *euro* gadā   Kopējās izmaksas 2377.50 + 2 531.52 = 4 909.02 *euro* gadā  Paredzams, ka atbalsta centrs minētās izmaksas segs no pakalpojuma nodrošināšanai un administrēšanai piešķirtā finansējuma.  Labklājības ministrijas darbiniekiem pakalpojuma administrēšanai un uzraudzībai būs jāveic šādi pienākumi, kas aizņems vidēji 80 stundas mēnesī:   * pakalpojuma finanšu uzraudzība un finanšu informācijas analīze, savlaicīga finanšu risku identifikācija un priekšlikumu izstrāde turpmākajai rīcībai efektīvai finanšu pārvaldībai; * līguma uzraudzība un finanšu uzskaite, iesniegto atskaišu atbilstības pārbaude apstiprinātajam finansējumam un noslēgtā līguma nosacījumiem; * informācijas sagatavošana par pasākumam paredzēto budžeta līdzekļu apguvi- reizi mēnesī un par pasākuma budžeta līdzekļu izlietojumu; - reizi ceturksnī; * izmaiņu veikšana valsts budžeta apakšprogrammas finansēšanas plānā un tāmē;   konsultēt kompetences ietvaros par pakalpojuma finanšu plānošanas jautājumiem u.c. pienākumi.  Labklājības ministrija veicamos uzdevumus nodrošinās ministrijai piešķirtā amata vietu skaita ietvaros. | | | | | |
| 4. | Cita informācija | | | | Nav | | | | | |
| **III. Tiesību akta projekta ietekme uz valsts budžetu un pašvaldību budžetiem** | | | | | | | | | | | | |
| Rādītāji | | | | 2018.gads | | | Turpmākie trīs gadi (*euro*) | | | | | |
| **2019** | | **2020** | | **2021** | |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2019gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2020 gadam | izmaiņas, salīdzinot ar vidēja termiņa budžeta ietvaru 2020 gadam | |
| 1 | | | | 2 | 3 | | 4 | 5 | 6 | 7 | 8 | |
| 1. Budžeta ieņēmumi | | | | 3 136 634 | **0** | | 3 898 838 | **0** | 3 898 838 | **0** | **0** | |
| * 1. **valsts pamatbudžets, tai skaitā ieņēmumi** no maksas pakalpojumiem un citi pašu ieņēmumi   apakšprogramma  22.02.00 “Valsts programma bērnu un ģimenes stāvokļa uzlabošanai"  Apakšprogramma 05.01.00 „Sociālās rehabilitācijas valsts programmas”  20.01.00 “Valsts sociālie pabalsti” *(atlīdzība par audžuģimeņu pienākumu pildīšanu)* | | | | 1 026 007  1 000 000  1 110 627 | - | | 1 788 208  1 000 000  1 110 630 |  | 1 788 208  1 000 000  1 110 630 |  |  | |
| 1.2. valsts speciālais budžets | | | | 0 | 0 | | 0 | 0 | 0 | 0 | 0 | |
| 1.3. pašvaldību budžets | | | | 0 | 0 | | 0 | 0 | 0 | 0 | 0 | |
| 2. Budžeta izdevumi | | | | 3 136 634 | **0** | | 3 898 838 | **0** | 3 898 838 | 0 | 0 | |
| 2.1. valsts pamatbudžets  apakšprogramma  22.02.00 “Valsts programma bērnu un ģimenes stāvokļa uzlabošanai"  Apakšprogramma 05.01.00 „Sociālās rehabilitācijas valsts programmas”  20.01.00 “Valsts sociālie pabalsti” *(atlīdzība par audžuģimeņu pienākumu pildīšanu)* | | | | 1 026 007  1 000 000  1 110 627 |  | | 1 788 208  1 000 000  1 110 630 |  | 1 788 208  1 000 000  1 110 630 |  |  | |
| 2.2. valsts speciālais budžets | | | | 0 | 0 | | 0 | 0 | 0 | 0 | 0 | |
| 2.3. pašvaldību budžets | | | | 0 | 0 | | 0 | 0 | 0 | 0 | 0 | |
| **3. Finansiālā ietekme** | | | | 0 | 0 | | 0 | 0 | 0 | 0 | 0 | |
| 3.1. valsts pamatbudžets | | | | 0 | 0 | | 0 | 0 | 0 | 0 | 0 | |
| 3.2. speciālais budžets | | | | 0 | 0 | | 0 | 0 | 0 | 0 | 0 | |
| 3.3. pašvaldību budžets | | | | 0 | 0 | | 0 | 0 | 0 | 0 | 0 | |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | | | | X | 0 | | X | 0 | X | 0 | 0 | |
| 5. Precizēta finansiālā ietekme | | | | 0  X | 0 | | 0  X | 0 | 0  X | 0 | 0 | |
| 5.1. valsts pamatbudžets | | | |  | |  |  |  | |
| 5.2. speciālais budžets | | | |  | |  |  |  | |
| 5.3. pašvaldību budžets | | | |  | |  |  |  | |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | | | | Atbilstoši Ministru kabineta 2017.gada 8.septembra sēdes protokola Nr.44 1.§ 15.punktam tika atbalstīta papildu valsts budžeta līdzekļu piešķiršana prioritārā pasākuma “Alternatīvo ģimenes aprūpes formu attīstība” īstenošanai 2018.-2020.gadam, tai skaitā:   1. pasākuma “Specializēto audžuģimeņu atbalstam” īstenošanai 2018.gadam 1 026 007 euro apmērā, 2019.-2020.gadam ik gadu 1 264 804 euro apmērā (atbilstoši 2017.gada 6.decembrī izsludinātā likuma “Grozījumi Bērnu tiesību aizsardzības likumā” anotācijai); 2. pasākumam „Pabalsta palielināšana audžuģimenei bērna uzturam, lai nodrošinātu to ne mazāku par divkāršu normatīvajā aktā noteikto minimālo uzturlīdzekļu apmēru bērnam (mērķdotācija pašvaldībām)” īstenošanai 2018.-2020.gadam ik gadu 1 000 000 euro apmērā.   Bērnu tiesību aizsardzības likums (turpmāk - likums) ar 2018. gada 1.jūliju paredz ieviest jaunu bērnu ārpusģimenes aprūpes modeli - specializētās audžuģimenes un izveidot ārpusģimenes aprūpes atbalsta centrus (turpmāk – atbalsta centri). Lai nodrošinātu likumā noteikto, izstrādāti audžuģimeņu un atbalsta centru noteikumu projekti. Specializētā audžuģimene ir ģimene, kas nodrošina aprūpi bērnam, kuram nepieciešama īpaša aprūpe (VDEAK atzinums par īpašu kopšanu), vai ir gatava uzņemt bērnu jebkurā diennakts laikā, maksimāli samazinot to bērnu skaitu, kuri tiek ievietoti institūcijās (krīzes audžuģimene).  Atbalsta centru sniegto pakalpojumu kopuma mērķis, atbilstoši 2017.gada 6.decembrī izsludinātā likuma “Grozījumi Bērnu tiesību aizsardzības likumā” anotācijai, ir nodrošināt audžuģimeņu, īpaši specializēto audžuģimeņu skaita pieaugumu, kā arī psihosociālo atbalstu iepriekš minētajām ģimenēm.  Izstrādājot noteikumu projektus, sadarbībā ar nevalstiskajām organizācijām, nolemts paplašināt atbalsta centriem noteiktās funkcijas un uzdevumus, iekļaujot plašāku pakalpojuma saņēmēju loku, t.i., adoptētājus, aizbildņus un viesģimenes (līdz šim atbalstu sniedz VBTAI). Tādējādi nosakot, ka atbalsta centru sniegto pakalpojumu mērķis ir nodrošināt audžuģimeņu, īpaši specializēto audžuģimeņu, adoptētāju, aizbildņu, viesģimeņu skaita pieaugumu, kā arī un psihosociālo atbalstu iepriekš minētajām personām (turpmāk - pakalpojums).  Atbilstoši audžuģimeņu noteikumu projektam audžuģimene var iegūt specializāciju:   1. krīzes audžuģimene (uzņem bērnu 24/7);   vai   1. audžuģimene bērnam ar smagiem funkcionāliem traucējumiem.   Krīzes audžuģimene saņem atlīdzību vidēji 430 euro mēnesī. Atlīdzību krīzes ģimene sāk saņemt no brīža, kad tajā ievietots bērns. Par dienām, kad krīzes ģimenē ir ievietots bērns vai bērni, ģimene saņem atlīdzību vidēji 860 euro mēnesī. Pēc tam, kad bērns vai bērni no ģimenes ir izņemti, tā turpina saņemt atlīdzību vidēji 430 euro mēnesī trīs sekojošos kalendāros mēnešus pēc mēneša, kurā bērns vai bērni ģimenē ir bijuši, lai veicinātu krīzes audžuģimeņu gatavību un motivāciju uzņemt bērnus savā aprūpē jebkurā diennakts laikā. Piem., ja bērns krīzes audžuģimenē ir bijis ievietots vienu dienu – 10.jūlijā, tad par 10.jūliju ģimene saņem vidēji 860 euro mēnesī, bet par periodu no 11. līdz 31.jūlijam, augusts, septembris un oktobris – vidēji 430 euro mēnesī. Atlīdzība krīzes audžuģimenei tiek aprēķināta atbilstoši formulai:  Fk = (A x 12 mēneši /365dienas x D) + (A x 12 mēneši /365dienas x Dk) + VSAOI, kur  Fk – atlīdzības apmērs;  A – atlīdzības apmērs 430 euro mēnesī;  D – dienu skaits, atbilstoši audžuģimeņu noteikumu projekta 91.punktā noteiktajam;  Dk – dienu skaits, kad bērns/i ievietot/i krīzes audžuģimenē;  VSAOI – darba devēja valsts sociālās apdrošināšanas obligātās iemaksas, ja tādas tiek veiktas.  Audžuģimene, bērnam ar smagiem funkcionāliem traucējumiem saņem atlīdzību par dienām, kad bērns ir bijis ievietots ģimenē. Atlīdzība audžuģimenei, kas nodrošina aprūpi bērnam, kuram nepieciešama īpaša aprūpe (VDEAK atzinums par īpašu kopšanu), tiek aprēķināta atbilstoši formulai:  Fa = (A x 2 x 12 mēneši /365dienas x Da) + VSAOI, kur  Fa – atlīdzības apmērs;  A – atlīdzības apmērs 430 euro mēnesī;  Da – dienu skaits mēnesī, kad bērns ievietots ģimenē;  VSAOI – darba devēja valsts sociālās apdrošināšanas obligātās iemaksas, ja tādas tiek veiktas.  Plānotie līdzekļi LM pamatbudžeta apakšprogrammā 22.02.00 “Valsts programma bērnu un ģimenes stāvokļa uzlabošanai” atlīdzības par specializētās audžuģimenes pienākumu pildīšanu izmaksām ir 422 601 euro (t.sk. darba devēja VSAOI) apmērā 2018.gadā, 729 947 (t.sk. darba devēja VSAOI) euro apmērā 2019. gadā (turpmāk ik gadu), savukārt plānotie līdzekļi apakšprogrammā 20.01.00 “Valsts sociālie pabalsti” atlīdzības par audžuģimenes pienākumu pildīšanu izmaksām ir 1 110 627 euro apmērā 2018.gadā, 1 110 630 euro apmērā 2019.gadā (turpmāk ik gadu).  Plānotie līdzekļi LM pamatbudžeta apakšprogrammā 05.01.00 “Sociālās rehabilitācijas valsts programmas” finansējuma nodrošināšanai pašvaldībām pabalsta palielināšanai audžuģimenēm bērna uzturam ir 1 000 000 euro sākot ar 2018. gadu (turpmāk ik gadu).  Lai veicinātu specializēto audžuģimeņu veidošanos, papildu psihosociālajam atbalstam, kuru nodrošinās atbalsta centri, ģimene saņem vienreizēju mājokļa iekārtošanas izdevumu kompensāciju, kas nepārsniedz 500 euro un tā var tikt izmaksāta vienu reizi pēc tam, kad bāriņtiesa pieņēmusi lēmumu par specializācijas piešķiršanu.  Atlīdzības un vienreizējā mājokļa izdevumu kompensācijas aprēķinu un izmaksu specializētajām audžuģimenēm nodrošina atbalsta centri. Specializētās audžuģimenes ar atbalsta centru slēdz līgumu par atlīdzības un vienreizējās mājokļa iekārtošanas izdevumu kompensācijas saņemšanas kārtību. Līgums ir spēkā līdz bāriņtiesas lēmumam par specializētās audžuģimenes statusa atcelšanu vai līdz brīdim, kad specializētā audžuģimene izvēlas slēgt līgumu ar citu atbalsta centru.  Atbilstoši plānam, 2018.gadā tiks reģistrēti 6 atbalsta centri, kuru sniegtais atbalsts audžuģimenēm un specializētajām audžuģimenēm ietver plašu psihosociālo atbalstu speciālistu konsultāciju un atbalstu grupu veidā, informatīvo un citu atbalstu, kā arī nodrošinās audžuģimeņu un specializēto audžuģimeņu apmācību statusa iegūšanai un ikgadējo zināšanu pilnveides kursu apguvi. Papildu sniegtajam atbalstam audžuģimenēm un specializētajām audžuģimenēm, sākot ar 2019.gada 1.janvāri, atbalsta centri nodrošinās psihologa konsultācijas un atbalsta grupas adoptētājiem, aizbildņiem un viesģimenēm, kā arī potenciālo adoptētāju apmācības.  Atbalsta centri darbosies 24h diennaktī, lai nodrošinātu bērnu, kas izņemti no ģimenēm, nenonākšanu institūcijās, bet gan krīzes audžuģimenēs. Papildu atbalsta centri sniegs atbalstu un informāciju bāriņtiesām par audžuģimenēm un specializētajām audžuģimenēm sniegto atbalstu, ģimenes raksturojumu un psihologa atzinumus. Psihologa atzinumus, pēc bāriņtiesas pieprasījuma no 2019.gada 1.janvāra, atbalsta centri sniegs arī par adoptētājiem, aizbildņiem un viesģimenēm.  Lai nodrošinātu šajos noteikumos atbalsta centram noteikto uzdevumu izpildes pārraudzību, Labklājības ministrija slēgs ar atbalsta centru līgumu, kurā iekļaus pakalpojuma pārraudzības un informācijas aprites kārtību, finanšu un statistikas pārskatu iesniegšanas nosacījumus, kā arī citus pakalpojuma sniegšanai būtiskus nosacījumus.  Lai veicinātu atbalsta centru veidošanos, atbilstoši izstrādātajam atbalstu centru noteikumu projektam atbalsta centrs var saņemt izveidošanas un iekārtošanas izdevumu kompensēšanai paredzētos valsts budžeta līdzekļus, kas nepārsniedz 10 000 euro.  Atbalsta centri saņem finansējumu par audžuģimenēm un specializētajām audžuģimenēm sniegto atbalstu šādā apmērā (*tiešie pakalpojuma izdevumi*):   1. par vienai audžuģimenei sniegto atbalstu 115.96 euro mēnesī (izdevumos iekļauts: centra koordinatora/vadītāja, sociālā darbinieka, psihologa atlīdzības izdevumi, 3 psihologa konsultācijas\* gadā, kuras nesniedz atbalsta centrā nodarbinātais psihologs, 12 atbalsta nodarbību grupas gadā, ikgadējās zināšanu pilnveides 8h izmaksas, atbalsta centra pakalpojuma nodrošināšanai transporta noma un degviela, skaru nodrošinājums atbalsta centra speciālistu komunikācijai ar pakalpojuma saņēmējiem, 24/7 pieejamības nodrošināšana, t.i. “operatora punkts”, apmācība un supervīzija atbalsta centra darbiniekiem. Atbalsta centa speciālisti, atbilstoši ģimenes atbalsta plānam, var novirzīt finansējumu citu speciālistu apmaksai (vidēji 3 konsultācijas\*, kurām pakalpojuma grozā plānots finansējums konsultācijām, kuras nenodrošina atbalsta centra speciālisti), piem., kanisterapijai, deju, kustības terapijai u.c. speciālistiem, ievērojot to, ka primāri jānodrošina atbalsta centru noteikumos paredzētais pakalpojuma apjoms vienai audžuģimenei. Papildu atbalsta centrs, izvērtējot situāciju, ar atbalsta centra transportu var nodrošināt audžuģimenes nokļūšanu pie citiem speciālistiem); 2. par vienai specializētai audžuģimenei sniegto atbalstu 129.61 euro mēnesī (izdevumos iekļauts: centra koordinatora/vadītāja, sociālā darbinieka, psihologa atlīdzības izdevumi, 10 psihologa konsultācijas gadā\*, kuras nesniedz atbalsta centrā nodarbinātais psihologs, 12 atbalsta nodarbību grupas gadā, ikgadējās zināšanu pilnveides 8h izmaksas, atbalsta centra pakalpojuma nodrošināšanai transporta noma un degviela, skaru nodrošinājums atbalsta centra speciālistu komunikācijai ar pakalpojuma saņēmējiem, 24/7 pieejamības nodrošināšana, t.i. “operatora punkts”, apmācība un supervīzija atbalsta centra darbiniekiem.pakl Atbalsta centa speciālisti, atbilstoši ģimenes atbalsta plānam, var novirzīt finansējumu, kas plānots citu speciālistu apmaksai (vidēji 10 konsultācijas\*, kurām pakalpojuma grozā plānots finansējums konsultācijām, kuras nenodrošina atbalsta centra speciālisti), piem., kanisterapijai, deju, kustības terapijai u.c. speciālistiem, ievērojot to, ka primāri jānodrošina atbalsta centru noteikumos paredzētais pakalpojuma apjoms vienai specializētai audžuģimenei. Papildu atbalsta centrs, izvērtējot situāciju, ar atbalsta centra transportu var nodrošināt specializētās audžuģimenes nokļūšanu pie citiem speciālistiem).   *Detalizētu pakalpojuma groza aprēķinu skat. Pielikumā Nr.1 ”Finansējuma groza aprēķins Atbalsta centram par sniegto atbalstu audžuģimenei gadā/mēnesī” un pielikumā Nr.2 „Finansējuma groza aprēķins Atbalsta centram par sniegto atbalstu specializētai audžuģimenei gadā/mēnesī”.*  Atbalsta centrs valsts finansējumu par ikmēneša atbalsta nodrošināšanu saņem par sniegto atbalstu aktīvām audžuģimenēm un specializētām audžuģimenēm:   * nav pagājuši vairāk kā 3 sekojošie mēneši pēc 01.07.2018. vai mēneša, kad BT pieņēmusi lēmumu par statusa piešķiršanu   vai   * nav pagājuši vairāk kā 3 mēneši no pēdējās dienas, kad ģimenē ir bijis ievietots bērns.   Papildu finansējumam par sniegto atbalstu, atbalsta centri saņem finansējumu (pakalpojuma tiešie izdevumi) par:   1. vienas personas apmācību audžuģimenes statusa iegūšanai 175.00 euro apmērā; 2. vienas personas apmācību specializētās audžuģimenes statusa iegūšanai 45.05 euro apmērā; 3. vienas psihologa konsultācijas nodrošināšanu adoptētājiem, aizbildņiem vai viesģimenēm 23.40 euro apmērā; 4. pēc bāriņtiesas pieprasījuma, viena atzinuma sagatavošanu par iepriekšējā punktā minētām personām 23.40 euro apmērā; 5. vienas atbalsta grupas nodrošināšanu adoptētājiem, aizbildņiem, viesģimenēm 175.00 euro apmērā; 6. viena potenciālā adoptētāja apmācību 147.00 euro apmērā.   *3., 4., 5. un 6.punktā minētos pakalpojums līdz 31.12.2018. nodrošina VBTAI, no 01.01.2019. – atbalsta centri.*    Pakalpojuma administrēšanai plānots novirzīt ne vairāk kā 10% no pakalpojuma tiešajiem izdevumiem, bet atlīdzības aprēķina un izmaksas nodrošināšanai – ne vairāk kā 3% no faktiski izmaksātā atlīdzības apmēra, atbilstoši formulai:  F = A + B + C + D, kur  F – atbalsta centra pakalpojuma administrēšanai novirzāmie finanšu līdzekļi;  A – nepārsniedz 10% no finansējuma apmēra, kas plānots par ģimeņu un audžuģimeņu apmācību un sagatavošanu līdz bāriņtiesas lēmumam par audžuģimenes vai specializētās audžuģimenes statusam;  B – nepārsniedz 10% no finansējuma apmēra, kas plānots pakalpojuma nodrošināšanai audžuģimenēm un specializētajām audžuģimenēm;  C – nepārsniedz 3% no specializētajām audžuģimenēm izmaksātās atlīdzības par specializētās audžuģimenes pienākumu pildīšanu apmēra;  D – nepārsniedz 10% no adoptētājiem, aizbildņiem un viesģimenēm nodrošināto konsultāciju, atbalsta grupu nodarbību, bāriņtiesai sniegto atzinumu un potenciālo adoptētāju apmācību izdevumiem.  2018.gadā plānoto rādītāju un izdevumu kopsavilkums:   * 6 atbalsta centri sniedz atbalstu 552 audžuģimenēm, t.sk., 90 specializētām audžuģimenēm; * 108 personas ( vidēji 60 ģimenes) saņēmušas apmācību audžuģimenes statusa iegūšanai, 162 personas (vidēji 90 audžuģimenes) saņēmušas apmācību specializētās audžuģimenes statusa iegūšanai; * 90 specializētās audžuģimenes, t.sk., 72 krīzes un 18 audžuģimenes bērnam, kuram nepieciešama īpaša aprūpe (VDEAK atzinums par īpašu kopšanu) saņēmušas atlīdzību; * 90 specializētās audžuģimenes, t.sk., 72 krīzes un 18 audžuģimenes bērnam, kuram nepieciešama īpaša aprūpe (VDEAK atzinums par īpašu kopšanu) saņēmušas vienreizēju mājokļa iekārtošanas izdevumu kompensāciju;  |  |  | | --- | --- | | KOPĀ 2018, *euro* | 1 026 007 | | Tiešās pakalpojuma izmaksas (atbalsts audžuģimenēm, specializētajām audžuģimenēm): | 391 419 | | Apmācības ģimenēm statusa (gan audžuģimenes, gan specializētās audžuģimenes) iegūšanai: | 26 198 | | Vienreizēja mājokļa iekārtošanas izdevumu kompensācija: | 45 000 | | Atlīdzības izdevumi specializētām audžuģimenēm: | 422 601 | | Atbalsta centru administrēšanas izdevumi: | 54 440 | | Pakalpojuma ieviešanas nodrošināšanas izdevumi | 86 349 |   *Detalizētu 2018.gada izdevumu aprēķinu skat. Pielikumā Nr.3 „Pasākuma "Atbalsts ārpusģimenes aprūpes pakalpojumu sniegšanai" izdevumu kopsavilkums 2018.gadam”.*  2019. ,2020. un 2021. gadā plānoto rādītāju un izdevumu kopsavilkums gadam:   * 6 atbalsta centri sniedz atbalstu 552 audžuģimenēm, t.sk., 90 specializētām audžuģimenēm; * 54 personas ( vidēji 30 ģimenes) saņēmušas apmācību audžuģimenes statusa iegūšanai, 36 personas (vidēji 18 audžuģimenes) saņēmušas apmācību specializētās audžuģimenes statusa iegūšanai; * 90 specializētās audžuģimenes, t.sk., 72 krīzes un 18 audžuģimenes bērnam, kuram nepieciešama īpaša aprūpe (VDEAK atzinums par īpašu kopšanu) saņēmušas atlīdzību; * 18 specializētās audžuģimenes, t.sk., 12 krīzes un 6 audžuģimenes bērnam, kuram nepieciešama īpaša aprūpe (VDEAK atzinums par īpašu kopšanu) saņēmušas vienreizēju mājokļa iekārtošanas izdevumu kompensāciju; * adoptētāji, aizbildņi un viesģimenes saņēmušas 3 300 psihologa konsultācijas (t.sk. 300 BT atzinumu sagatavošana); * adoptētājiem, aizbildņiem un viesģimenēm noorganizētas 240 atbalsta grupas; * 400 potenciālie adoptētāji saņēmuši apmācību; * 3 atbalsta centriem segti atbalsta centra izveidošanas un iekārtošanas izdevumi.  |  |  | | --- | --- | | KOPĀ 2019.gadā un turpmāk ik gadu, *euro* | 1 788 208 | | Tiešās pakalpojuma izmaksas (atbalsts audžuģimenēm, specializētajām audžuģimenēm, aizbildņiem, adoptētājiem un viesģimenēm): | 836 821 | | Apmācības ģimenēm statusa (gan audžuģimenes, gan specializētās audžuģimenes) iegūšanai un apmācība potenciālajiem adoptētājiem: | 69 872 | | Vienreizēja mājokļa iekārtošanas izdevumu kompensācija: | 9 000 | | Atlīdzības izdevumi specializētām audžuģimenēm: | 729 947 | | Atbalsta centru administrēšanas izdevumi: | 112 568 | | Atbalsta centru izveidošanas, iekārtošanas izdevumi: | 30 000 |   *Detalizētu 2019.,2020. un 2021.gada izdevumu aprēķinu skat. Pielikumā Nr.4 „Pasākuma "Atbalsts ārpusģimenes aprūpes pakalpojumu sniegšanai" izdevumu kopsavilkums 2019., 2020. un 2021.gadam”.*  *2018.gada prioritārā pasākuma “Alternatīvo ģimenes aprūpes formu attīstība” pasākuma “Specializēto audžuģimeņu atbalstam” īstenošanai 2019.gadam un turpmāk ik gadu plānots finansējums 1 264 804 euro apmērā (MK 2017.gada 8.septembra sēdes protokola Nr.44 1§15.punkts), bet, ņemot vērā, ka no 2019.gada 1.janvāra paredzēts paplašināt atbalsta centriem noteiktās funkcijas un uzdevumus, iekļaujot plašāku pakalpojuma saņēmēju loku, t.i., adoptētājus, aizbildņus un viesģimenes (līdz šim atbalstu sniedz VBTAI), tādējādi nosakot, ka atbalsta centru sniegto pakalpojumu mērķis ir nodrošināt audžuģimeņu, īpaši specializēto audžuģimeņu, adoptētāju, aizbildņu, viesģimeņu skaita pieaugumu, kā arī un psihosociālo atbalstu iepriekš minētajām personām, papildus pasākuma īstenošanai tiek plānots finansējums 523 404 euro apmērā. Finansējums 523 404 euro apmērā pasākuma “Specializēto audžuģimeņu atbalstam” īstenošanai atbalsta centros tiks novirzīts no 2017.gadā jaunajai politikas iniciatīvai “Alternatīvo ģimenes aprūpes formu attīstība” ietvaros pasākumam “Potenciālo adoptētāju apmācībai, psiholoģisko konsultāciju un atbalsta grupu nodrošināšanai” piešķirtā finansējuma (MK 2016.gada 16.augusta sēdes protokola Nr.40 59§2.punkts), kas tika piešķirts 2017.gadam un turpmāk ik gadu apakšprogrammā 22.02.00”Valsts programma bērnu un ģimenes stāvokļa uzlabošanai” 543 615 euro apmērā atbalsta grupu adoptētājiem, audžuģimenēm, aizbildņiem un viesģimenēm nodrošināšanai, kā arī psiholoģisko konsultāciju nodrošināšanai. Minētos pasākumus līdz 2018.gada 31.decembrim īsteno VBTAI, savukārt no 2019.gada 1.janvāra pasākumus nodrošinās atbalsta centri. VBTAI 2017.gada jaunajai politikas iniciatīvai “Alternatīvo ģimenes aprūpes formu attīstība” pasākumam “Potenciālo adoptētāju apmācībai, psiholoģisko konsultāciju un atbalsta grupu nodrošināšanai” piešķirtā finansējuma 20 211 euro ietvaros turpinās organizēt audžuģimeņu, adoptētāju, aizbildņu un viesģimeņu reģionālos salidojumus.* | | | | | | | | |
| 6.1. detalizēts ieņēmumu aprēķins | | |  | | | | | | | | | |
| 6.2. detalizēts izdevumu aprēķins | | |
| 7. Amata vietu skaita izmaiņas | | | Nav | | | | | | | | | |
| 8. Cita informācija | | | Nav | | | | | | | | | |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekti šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekti šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekti publicēti ministrijas tīmekļa vietnē sadaļā “LM dokumentu projekti”, kā arī Ministru kabineta tīmekļa vietnē sadaļā “Sabiedrības līdzdalība”, tādējādi dodot iespēju sabiedrībai līdzdarboties noteikumu projekta izstrādes procesā.  Lai apzinātu iespējamos jautājuma risinājumu virzienus, Bērnu lietu sadarbības padomes ietvaros kopā ir notikušas divas domnīcas, kas veltītas ārpusģimenes aprūpēs tēmai:  1) 2017.gada 3.novembris "Ārpusģimenes aprūpe. Specializēto audžuģimeņu un reģionālo aģentūru izveide"  2) 2018.gada "Ārpusģimenes aprūpe. Specializēto audžuģimeņu un reģionālo aģentūru izveide II".  Domnīcās piedalījās pārstāvji no Rīgas bāriņtiesas, Latvijas bāriņtiesu darbinieku asociācijas, Profesionālo audžuģimeņu apvienības „Terēze”, Sociālo Pakalpojumu Aģentūras, Rīgas Sociālā dienesta, Latvijas Audžuģimeņu biedrības, Latvijas Pašvaldības savienības, Biedrības “Latvijas Kustība par neatkarīgu dzīvi”, Vides aizsardzības un reģionālās attīstības ministrijas, Latvijas Kristīgās alianses bāreņiem, Centra Dardedze, Tiesībsarga biroja, Latvijas SOS bērnu ciematu asociācijas, Kurzemes reģiona audžuģimeņu biedrības „Estere”, Sociālo darbinieku biedrības, biedrības "Zvannieku mājas", Rīgas domes Labklājības departamenta, Latvijas Bērnu fonda, Valsts bērnu tiesību aizsardzības inspekcijas.  Papildus 2018.gadā aprīlī un maijā notika arī vairākas tikšanās ar nevalstiskajām organizācijām, lai noskaidrotu sabiedrības viedokli.  Lai informētu sabiedrību par izstrādātajiem noteikumu projektiem, plānots:   1. sagatavot dažāda veida informatīvus materiālus un publicēt tos Ministrijas mājaslapā; 2. sadarbībā ar Latvijas Pašvaldību savienību 2018.gada jūlijā organizēt videokonferenci par izstrādātajiem noteikumiem; 3. Informāciju bāriņtiesām izplatīt arī ikgadējos Valsts bērnu tiesību aizsardzības inspekcijas organizētajos semināros.   Bez tam š.g. 6.jūnijā ir izsludināts ministrijas iepirkums “Ārpusģimenes aprūpes formu un adopcijas jautājumu komunikācijas kampaņas izstrāde un īstenošana”, kura ietvaros tiek plānotas informatīvas kampaņas par ārpusģimenes aprūpes jautājumiem, t.sk. par specializētajām audžuģimenēm un atbalsta centriem. |
| 2. | Sabiedrības līdzdalība projekta izstrādē | Lai informētu sabiedrību par noteikumu projektu un dotu iespēju izteikt par to viedokļus, informācija par audžuģimeņu noteikumu projektu 2018.gada 12.martā ievietota ministrijas tīmekļa vietnē, kā arī Ministru kabineta tīmekļa vietnē un termiņš viedokļa izteikšanai tika noteikts audžuģimeņu noteikumiem līdz 2018. gada 14.aprīlim. Informācija par Atbalsta centra noteikumiem ministrijas tīmekļa vietnē, kā arī Ministru kabineta tīmekļa vietnē publicēta 2018.gada 2.maijā, lūdzot sniegt viedokli līdz 2018.gada 16.maijam. |
| 3. | Sabiedrības līdzdalības rezultāti | Noteikumu projektu izstādes laikā ministrija aprīlī un maijā ir tikusies vairākkārt ar Rīgas bāriņtiesu, Latvijas bāriņtiesu darbinieku asociāciju, Profesionālo audžuģimeņu apvienību „Terēze”, Sociālo Pakalpojumu Aģentūru, Rīgas Sociālā dienestu, Latvijas Audžuģimeņu biedrību, Latvijas Pašvaldības savienību, Biedrības “Latvijas Kustība par neatkarīgu dzīvi”, Vides aizsardzības un reģionālās attīstības ministriju, Latvijas Kristīgās alianses bāreņiem, nodibinājumu “”Centrs Dardedze”, Tiesībsarga biroju, Latvijas SOS bērnu ciematu asociāciju, Kurzemes reģiona audžuģimeņu biedrību „Estere”, Sociālo darbinieku biedrību, biedrības "Zvannieku mājas", Rīgas domes Labklājības departamentu, Latvijas Bērnu fondu, Valsts bērnu tiesību aizsardzības inspekciju un konceptuāli vienojusies par nosacījumiem un kritērijiem noteikumu projektu izstrādē. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts bērnu tiesību aizsardzības inspekcija, bāriņtiesas, pašvaldības, nevalstiskās organizācijas, ja tās plāno izveidot atbalsta centrus. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts saistīts ar jaunu institūciju veidošanu – atbalsta centriem. |
| 3. | Cita informācija | Nav |

Labklājības ministrs J. Reirs

25.06.2018.

6654

R. Paršova 67782954

rita.parsova@lm.gov.lv

1. http://www.lm.gov.lv/upload/berns\_gimene/crc\_c\_lva\_co\_3-5\_22983\_e\_lv\_final-2.pdf [↑](#footnote-ref-1)
2. Latvijas Nacionālās attīstības plānas 2014. – 2020.gadam (apstiprināts Saeimā 20.12.2012.) - file:///C:/Users/rita.parsova/Downloads/MP\_PKC\_201212\_Latv\_nac\_att\_plans\_2014-2020.pdf [↑](#footnote-ref-2)
3. Ministru kabineta 09.03.2015. rīkojums Nr, 114 Par koncepciju “Par adopcijas un ārpusģimenes aprūpes sistēmu pilnveidošanu” - https://likumi.lv/ta/id/272710-par-koncepciju-par-adopcijas-un-arpusgimenes-aprupes-sistemu-pilnveidosanu [↑](#footnote-ref-3)
4. Labklājības ministrijas 17.07.2015. rīkojums Nr. 63 “Rīcības plānas deinstucionalizācijas īstenošanai” http://www.lm.gov.lv/upload/aktualitates/null/2015\_15\_07\_ricplans\_final.pdf [↑](#footnote-ref-4)